閔山
作者：蒋堂
朝代：宋

paragraphs: 東南亘羣山，形氣成斷續。
茲山窮嶄絕，孤峙越之腹。
鬰蒼瞰城闉，勝秀爲民福。
所宜禁樵蘇，主者在嚴肅。
不知平昔時，誰氏來班錄。
私庖計薪爨，無時伐良木。
官膳利貨財，彌年翦修竹。
忽忽事斧斤，丁丁響川谷。
萬葉壞密幄，千竿倒寒玉。
輪囷無完枝，檀欒鮮遺族。
戕賊殊未厭，峰巒翠將禿。
鶴侶怨且驚，雲容慘以惡。
非唯挫生意，仰乃傷雅俗。
王者有仁恩，行葦亦沾沐。
嗟嗟若人者，忍不思化育。
今予剖信符，於茲憩丹轂。
謂山豈無靈，胡爲人所黷。
呼吏對泉石，申禁護林麓。
庶幾養翹英，勿使罹殘酷。
來者賢使君，斯言願爲復。